Diari Oficial de la Generalitat Valenciana


Sumari del DOGV 10416, del 12-02-2025 (2025/1019)

RESOLUCIÓ d’11 de gener de 2025, de la Direcció General d’Urbanisme, Paisatge i Avaluació Ambiental, per la qual es formula l'informe d’impacte ambiental del projecte de sondeig per a captació d’aigües subterrànies a la parcel·la 490 del polígon 4 del terme municipal de Relleu. Expedient: (3487605) 130/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10726

Data del DOGV
:   12-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/1019

CVE
:   XNSQ-Q-4289-9881

Data del document
:   11-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

«Informe d’impacte ambiental

Expedient: (3487605) 130/2024/AIA.

Projecte: Sondeig per a captació d’aigües subterrànies.

Titular: Vicente Santonja Llorens.

Òrgan substantiu: Servici Territorial d’Indústria, Energia i Mines d’Alacant.

Ref. òrgan substantiu: ASOSUB/2024/38/03.

Localització: parcel·la 490 del polígon 4 - Relleu (Alacant).

Tramitació administrativa

El 19 d’abril de 2024 el Servici Territorial d’Indústria, Energia i Mines d’Alacant va donar trasllat a este òrgan ambiental de l’expedient, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, d’avaluació ambiental (d’ara en avant, LLA) i el Reial decret 445/2023, de 13 de juny.

En els termes de l’article 46 de l’LLA, es formula una consulta a les administracions públiques afectades i a les persones interessades. S’han rebut els informes següents:

– Amb referència 2024C-AM-00666 i firmat en data 13 de juny de 2024, es rep de la Confederació Hidrogràfica del Xúquer un informe amb caràcter general per a totes les avaluacions d’impacte ambiental de projectes de captacions d’aigües subterrànies de menys de 7.000 m³. En este es conclou que, serà durant la tramitació del procediment reconegut en l’article 54.2 del text refós de la Llei d’aigües, quan l’organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s’obtinga la inscripció en el registre d’aigües de l’organisme de conca.

– Transcorregut el termini corresponent, no s’ha rebut cap contestació a la consulta per part de l’ajuntament de Relleu.

Vista la informació continguda en l’expedient, es considera que es disposa d’elements de juí suficients per a realitzar l’avaluació d’impacte ambiental simplificada.

Criteris ambientals

Característiques del projecte

L’objecte del projecte és executar un sondeig per a la captació d’aigües subterrànies en la parcel·la 490 del polígon 4 del terme municipal de Relleu (Alacant), per al reg d’ametlers mitjançant degoteig en una superfície de 7.662 m² que, en cas de ser positiu, permeta obtindre aproximadament 1.886 m³/any.

Donada la profunditat de la perforació, i els estudis geològics i hidrogeològics, s’ha triat com a sistema de perforació la rotopercussió sense ús d’additius. La perforació arribarà a una profunditat d’uns 200 metres i 220 mm de diàmetre. Si el sondeig resulta positiu s’entubarà amb una canonada de PVC de 180 mm de diàmetre. Esta canonada anirà cega fins al nivell piezomètric (aproximadament 150 m) i la resta, ranurada o multiperforada per a evitar-ne el rebliment. Les ranures o perforacions seran en sentit longitudinal, a portell, i amb un mínim de 3 files de ranures de 20 cm de longitud i obertures inferiors a 3 mm o 40 perforacions amb un diàmetre de 5 mm, tot això per metre de canonada.

Prèviament a la fase de construcció es procedirà a l’anivellament de la superfície d’emplaçament de la perforadora, en què es produiran moviments de terres per al seu condicionament i es duran a terme les tasques de desbrossament de manera manual. La superfície afectada serà la que ocupen els equips de perforació, les canonades, el conjunt de ferramentes, la maquinària auxiliar i la bassa per a la recollida i l’emmagatzematge de llots i detritus de la perforació (32 m² aproximadament).

Durant el procés de perforació es preveu l’emissió de 7,6 m³ de llots o detritus que seran depositats en una bassa amb capacitat suficient per a retindre’ls, i es considerarà el factor d’esponjament i la humitat que tinguen. Estos detritus seran gestionats per un gestor autoritzat de residus inerts. Després d’eliminar els detritus de la bassa es restituirà l’orografia i es reblirà l’espai amb el material que s’haja extret durant les labors de construcció de la mateixa bassa.

El termini d’execució previst per a la realització de les obres serà de 5 dies a partir de la firma de l’acta de comprovació de replantejament i autorització de començament. L’accés al lloc de la perforació es realitzarà a través d’un camí existent que partix des de la CV-782, a l’altura del PK-27.

Ubicació del projecte

El sondeig es localitza en la parcel·la 490 del polígon 4, del terme municipal de Relleu (Alacant), propietat del promotor. Segons la informació cadastral, la parcel·la té una superfície de 9.801 m² (referència cadastral 59362K649026844799ZY). Les coordenades UTM del punt de sondeig són (ETRS89; Fus 30): X = 736.408; Y = 4.274.518; Z = 414 m.

La parcel·la està classificada com a sòl no urbanitzable comú amb un ús principal agrari. En concret, se situa en una finca rústica amb cultius de secà (ametlers). Segons la cartografia del PATFOR la parcel·la confronta amb un terreny forestal, i el sondeig es troba a menys de 100 metres del terreny forestal més pròxim, i, per tant, se situa en una zona d’influència forestal segons la Llei 3/1993, de 9 de desembre, forestal de la Comunitat Valenciana. D’altra banda, el punt de perforació no se situa en l’àmbit d’espais naturals protegits o pertanyents a la Xarxa Natura 2000, ni pròxim a hàbitats d’interés comunitari.

Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània de tipus permeable anomenada Orxeta-Relleu, amb codi 080.183A. Té una superfície total de 101,11 km² i es considera que està en un bon estat quantitatiu, químic i global, i disposa d’1 hm³.

No s’ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià.

Característiques del potencial impacte

Els principals impactes ambientals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de perforació del sondeig. A més, la circulació de la maquinària pot produir la contaminació del sòl i, en últim terme, de l’aqüífer per abocament accidental de residus perillosos (olis i lubrificants).

Es produiran una sèrie d’impactes a l’atmosfera a causa del funcionament de la maquinària que generarà sorolls, vibracions i olors, així com emissions en forma de partícules i gasos de combustió. Es preveu que este impacte serà el més rellevant, encara que poc significatiu perquè la perforació es troba allunyada del nucli de població. Tant la maquinària com els vehicles utilitzats en el projecte compliran les especificacions sobre emissions de sorolls establits en la normativa vigent.

Al marge de l’aprofitament hídric, la generació de residus (detritus generats per la perforació) i l’ús de recursos naturals resulta irrellevant en esta classe d’obres. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no hauran de suposar risc per a la qualitat de les aigües superficials ni subterrànies.

L’actuació no afecta cap espai natural protegit, espai protegit de la Xarxa Natura 2000 o hàbitats d’interés comunitari. Tampoc hi ha afecció a cap via pecuària o muntanya d’utilitat pública. Consultada la Base de dades de biodiversitat de la Comunitat Valenciana no s’ha constatat la presència de cap espècie protegida en l’àmbit més pròxim a l’actuació.

No es preveu un impacte significatiu sobre la vegetació, la fauna ni la biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Durant les obres es generaran molèsties i afeccions a les espècies de fauna presents en la zona, que en provocarà el desplaçament temporal o canvis en els seus hàbits i conductes. Estes afeccions són considerades de caràcter temporal i es produiran en horari diürn.

Segons el vigent pla d’acció territorial sobre prevenció del risc d’inundació en la Comunitat Valenciana (PATRICOVA), el punt on es pretén realitzar el sondeig no es troba afectat per risc d’inundació.

No s’han detectat ni es preveuen afeccions a béns culturals, restes arqueològiques o altres elements del patrimoni cultural valencià. S’adoptaran, no obstant això, les mesures preventives i de control i seguiment per a comprovar el normal desenrotllament de les obres i per si es produïra qualsevol troballa fortuïta o situacions imprevistes.

No s’ha plantejat l’acumulació d’efectes negatius respecte a altres projectes. En tot cas, els possibles efectes hidrogeològics relatius a l’ús i consum d’aigua entren en les competències directes de l’organisme de conca que intervé en el mateix tràmit de concessió d’aprofitament. Segons indica el promotor no hi ha altres pous legalitzats coneguts, brolladors, corrents d’aigües naturals o artificials que puguen veure’s afectats per la captació d’aigua d’este pou, en un radi de 100 metres.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua, sense que prèviament s’obtinga o declare la corresponent concessió, autorització o reserva demanials.

Els materials extrets de la perforació són inertes i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i els tractarà un gestor autoritzat d’acord amb la normativa sectorial. El material extret de la bassa amb codi LER 17 05 04 (materials naturals excavats), serà emmagatzemat i utilitzat posteriorment per a reblir i anivellar el terreny ocupat per la bassa. En cas que hi haja sobrant es tractarà segons l’Orde APM/1007/2017, de 10 d’octubre, sobre normes generals de valorització de materials naturals excavats per a la seua utilització en operacions de rebliment i obres distintes a aquelles en les quals es van generar.

Per a aïllar l’aqüífer de possibles contaminacions amb aigües superficials, se cimentarà el tram superior de l’espai anular entre la canonada i la paret del sondeig.

En el cas que el resultat del sondeig fora negatiu es procedirà a clausurar-lo i segellar-lo, i es restaurarà el terreny, de manera que el punt quede totalment integrat en la superfície.

El risc d’accidents queda regulat per les normes laborals i de seguretat minera, que competixen a l’òrgan substantiu, ja que és poc probable que puguen arribar a tindre efectes ambientals de consideració.

Conclusió

En els termes previstos en l’article 47 de la Llei 21/2013, de 9 de desembre, i considerant els criteris de l’apartat a de l’annex III d’esta llei, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de l’LLA, en concordança amb l’epígraf a.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de l’LLA.

L’article 129 del Decret 173/2024, de 3 de desembre, del Consell, pel qual establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot l’esmentat anteriorment, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc assignades,

RESOLC

*Primer*

Estimar que l’execució del projecte de sondeig per a captació d’aigües subterrànies en la parcel·la 490, del polígon 4 del terme municipal de Relleu (Alacant), promogut per Vicente Santonja Llorens, sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes d’este informe, en particular:

1r) No es podran iniciar els treballs per a l’execució del sondeig mentres no s’haja obtingut de l’organisme de conca la concessió o l’autorització prèvies, o se li haja comunicat.

2n) Es compliran les mesures preventives i correctores establides en el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions del condicionat, de manera que es concrete el seguiment efectiu de totes les mesures preventives i correctores plantejades, es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.

3r) Atés que el sondeig se situa en una zona d’influència forestal, s’haurà d’incorporar en el plec de condicions tècniques del projecte el plec general de normes de seguretat en prevenció d’incendis forestals que cal observar en l’execució de les obres i els treballs que es realitzen en terreny forestal o en els seus voltants, arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

4t) S’haurà de preveure un seguiment adequat de l’obra a fi de completar la seua informació hidrogeològica i poder prendre sobre el terreny les decisions tècniques i de seguretat més adequades en cas que hi haja incidències o imprevistos.

5t) Es protegiran les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions a causa de l’estada i pas de maquinària es restauraran mitjançant subsolatge i/o arada.

6t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d’abocaments accidentals d’olis o altres residus, procedents dels vehicles o de la maquinària, s’arreplegarà l’abocament i el sòl contaminat i s’entregarà a un gestor autoritzat. La resta de residus generats es gestionaran segons la normativa vigent i mitjançant un gestor autoritzat.

7t) Per a preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el Reglament de domini públic hidràulic.

8u) S’haurà de preveure que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

9é) Les dimensions de la bassa hauran de ser suficients per a poder contindre la totalitat dels detritus i llots generats durant la perforació. Així mateix, haurà de garantir la neteja, la seguretat i el rebliment posterior de la bassa de llots.

10m) Si durant l’execució de les obres es trobaren restes paleontològiques, arqueològiques o etnogràfiques, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, que adoptarà les mesures procedents en compliment de la Llei 4/1998, d’11 de juny, del patrimoni cultural valencià.

11é) En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de clausurar i segellar, així com restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’hauria procedit a l’autorització del projecte en el termini màxim de quatre anys des de la seua publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs sense perjuí dels quals, si és el cas, procedisquen en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte en els termes que preveu l’article 48 de l’LLA.»

  

València, 11 de gener de 2025

Miguel Ángel Ivorra Devesa

Director general